नीलामी के हीरो, मैदान पर रहे जीरो  
आईपीएल-4 में ऐसे कई खिलाड़ी हैं, जो नीलामी में बड़ी धनराशि में बिकने के कारण खबरों में छा गए थे, लेकिन मैदान पर वे अपनी कीमत के अनुकूल प्रदर्शन करने में नाकाम रहे।
पुणे वॉरियर्स को रॉबिन उथप्पा का एक रन 3 लाख 65 हजार का, जबकि दिल्ली डेयरडेविल्स को उमेश यादव का एक विकेट 1 करोड़ 70 लाख रुपये का पड़ा। इसी तरह आईपीएल-4 में किंग्स इलेवन पंजाब ने डेविड हस्सी के एक रन के लिए लगभग 10 लाख, तो कोच्चि टस्कर्स केरल ने श्रीसंत के एक विकेट के लिए लगभग 59 लाख रुपये चुकता किए।  आईपीएल-4 में ऐसे कई खिलाड़ी हैं, जो जनवरी में हुई नीलामी में बड़ी धनराशि में बिकने के कारण खबरों में छा गए थे, लेकिन मैदान पर वे अपनी कीमत के अनुकूल प्रदर्शन करने में नाकाम रहे। कोलकाता नाइटराइडर्स ने गौतम गंभीर को रिकॉर्ड 11 करोड़ 4 लाख रुपये में खरीदा था। गंभीर कंधे की चोट के बाद टूर्नामेंट में खेले और उन्होंने 15 मैच में 378 रन बनाए। इस तरह से उनके 1 रन की कीमत लगभग 2 लाख 92 हजार रुपये रही।  केकेआर ने युसूफ पठान को भी 9 करोड़ 66 लाख रुपये की मोटी रकम पर खरीदा था, लेकिन वह अपेक्षाओं पर खरे नहीं उतर पाए। यूसुफ ने 283 रन बनाने के अलावा 13 विकेट भी लिए, लेकिन जरूरत के समय उनका बल्ला नहीं चला। यूसुफ के भाई इरफान पठान को दिल्ली ने जब 8 करोड़ 74 लाख रुपये में खरीदा तो सभी हैरान रह गए। वह 14 मैच में 150 रन बनाने के अलावा 11 विकेट ही ले पाए।  इस तरह से इस गेंदबाज के एक विकेट की कीमत लगभग 80 लाख रुपये होगी। दिल्ली ने जिन खिलाड़ियों पर मोटी रकम खर्च की, मैदान पर उनमें से कोई नहीं चला। इस टीम ने तेज गेंदबाज उमेश यादव पर 3 करोड़ 40 लाख रुपये खर्च किए, लेकिन वह सात मैच में केवल दो विकेट ले पाए। दिल्ली को डेविड वार्नर का 1 रन 1 लाख तो एरोन फिंच का लगभग 2 लाख 97 हजार रुपये का पड़ा।  आईपीएल की नई टीम पुणे वॉरियर्स ने भी कुछ खिलाड़ियों पर दिल खोलकर पैसा लुटाया था। इनमें उथप्पा भी शामिल थे, जो नीलामी के तीसरे सबसे महंगे खिलाड़ी थे। वह 14 मैच में केवल 264 रन बना पाए और इस तरह से उनका एक रन 3 लाख 65 हजार रुपये का बना। युवराज सिंह पर 8 करोड़ 2 लाख रुपये खर्च करना कुछ हद तक सही फैसला रहा। उन्होंने 343 रन बनाने के अलावा नौ विकेट भी लिए।  युवराज का 1 रन हालांकि 2 लाख 39 हजार रुपये का पड़ा। दक्षिण अफ्रीकी ग्रीम स्मिथ केवल चार मैच खेल पाए, जिसमें उन्होंने 42 रन बनाए। इस तरह से पुणे ने उनके 1 रन के लिए लगभग 5 लाख 47 हजार रुपये चुकाये। डेक्कन चार्जर्स के लिए डेनियल क्रिस्टियन पर 4 करोड़ 14 लाख खर्च करना बहुत लाभकारी नहीं रहा। उन्होंने 14 मैच में 190 रन बनाए और 11 विकेट लिए।  ऑस्ट्रेलिया के ही कैमरून वाइट पर डेक्कन ने 5 करोड़ 6 लाख रुपये खर्च किए और टीम को उनका 1 रन 4 लाख 86 हजार का पड़ा। डेल स्टेन के एक विकेट की कीमत 38 लाख और कुमार संगकारा के 1 रन की कीमत 90 हजार रुपये रही। किंग्स इलेवन पंजाब के लिए डेविड हस्सी पर 6 करोड़ 44 लाख रुपये खर्च करना महंगा सौदा साबित हुआ, क्योंकि यह ऑस्ट्रेलियाई आठ मैच में 64 रन ही बना पाया और उन्हें केवल 1 विकेट मिला।  पंजाब के कप्तान एडम गिलक्रिस्ट भी अंतिम क्षणों में फॉर्म में लौटे। इसके बावजूद उनका 1 रन 1 लाख 80 हजार, दिनेश कार्तिक का 1 लाख 48 हजार और अभिषेक नायर का 6 लाख रुपये का पड़ा। प्रवीण कुमार ने लगभग 36 लाख 80 हजार रुपये की दर से 1 विकेट लिया। राजस्थान रॉयल्स को रोस टेलर पर 4 करोड़ 60 लाख लगाने का खास फायदा नहीं मिला। उसे इस कीवी बल्लेबाज का 1 रन दो लाख 54 हजार रुपये का पड़ा।  मुंबई को भी कीरोन पोलार्ड और हरभजन सिंह ने निराश किया। टीम ने इन दोनों खिलाड़ियों को रिटेन किया था। पोलार्ड ने 16 मैच में 146 रन बनाए और 10 विकेट लिए, तो हरभजन ने 15 मैच में 103 रन बनाए और 14 विकेट लिए। मुंबई ने एंड्रयू साइमंड्स और रोहित शर्मा पर भी मोटी रकम खर्च की, लेकिन उसे इन दोनों का 1-1 रन क्रमश: लगभग 2 लाख 89 हजार और 2 लाख 47 हजार रुपये का पड़ गया। रोहित को 20 लाख डॉलर यानी 9 करोड़ 20 लाख रुपये में खरीदा गया था।  कोच्चि ने स्टार ऑस्पिनर मुथैया मुरलीधरन पर 5 करोड़ 10 लाख रुपये खर्च किए, लेकिन वह केवल पांच मैच खेल पाए, जिसमें उन्होंने दो विकेट लिए यानी 2 करोड़ 55 लाख रुपये का 1 विकेट। कप्तान महेला जयवर्धने का 1 रन भी 2 लाख 25 हजार रुपये का रहा। रविंदर जडेजा को टीम ने 4 करोड़ 37 लाख में खरीदा था, लेकिन वह 283 रन बनाने के अलावा आठ विकेट ही ले पाए।